钦定古今图书集成/明伦汇编/闺媛典/第029卷 > 睦州桐庐丞柳君故夫人天水权氏墓志铭
## 钦定古今图书集成/明伦汇编/闺媛典/第029卷 > 睦州桐庐丞柳君故夫人天水权氏墓志铭

前人

夫人姓权氏，天水略阳人。十二代祖翼，前秦仆射安
丘敬公。其后至周、隋间，有佐命功，代荷茅土者，三叶
以至曾王父滑州匡城县令崇本，王父益州成都县
尉无待，烈，考许州临颍县令伋，成都以太学进士擢
第，临颍判入甲科，皆以文学著名。粹行纯气，有以锺
下。夫人生而敏异，姿性端明，懿行全识，发于天授，而
和敬以事长，慈惠以抚下。窈窕德象，动成仪度。机鉴精辨，而深自晦默。伯仲甥侄等，每有疑理滞义，多所
咨访。夫人不得已而后言，言必中伦。诚顺之道，自中
形外。内外族姻之中，瞻其仪形。刚戾者顺，不仁者化。
以贞元二年三月，归河东柳君。君为睦州桐庐丞，方
谓有鱼轩象服之庆，偕老宜家之寿。不幸遘疾，疠以
其年七月日，终于桐庐之官舍，享年若干。自设帨至
于属纩，九族无间言，终食无违德。宜乎绥福履而介
眉寿，备祭服以参茧馆。而迫厄终身，莫申其道，六姻
安仰？为善者惑。岂善庆昭报之言妄作耶？将寿夭淹
速之度，固有所定耶？柳君奉其丧，以某月日，权厝于
丹阳县某原，窦氏伯娣之茔，次从遗旨也。从父兄子
德舆，一二群从，衔茹永痛，书《实录》于墓石。铭曰：
“采蘩采𬞟，列于诗人。恭惟淑明，与古为邻。嘉玉粹温，
蕣英氛氲。凄风夜壑，销铄湮沦。命不可问兮，从古云
云。追琢淑德兮，用识幽坟。”